
REPUBLIKA HRVATSKA
TRGOVAČKI SUD U SPLITU 
Sukoišanska 6


R E P U B L I K A   H R V A T S K A

R J E Š E N J E

Trgovački sud u Splitu, po sucu ovog suda Katarini Mikulić, kao stečajnom sucu, u postupku sklapanja predstečajne nagodbe između dužnika KERUM d.o.o., za unutarnju i vanjsku trgovinu, promet i usluge, OIB: 66124057408, Zrinjsko Frankopanska 68, Split i vjerovnika dužnika, dana 17. kolovoza 2016. godine.

r i j e š i o    j e

I. Nalaže se predlagatelju-dužniku da u roku od 30 dana dopuni svoj prijedlog za sklapanje predstečajne nagodbe dostavom:
–nacrta predstečajne nagodbe i plana financijskog i operativnog restrukturiranja prihvaćenog u postupku kod Financijske agencije dana 31. siječnja 2014., a na koji je bio pozvan rješenjem Nagodbenog vijeća HR 03, Regionalni centar Zagreb, Klasa: UP-I/110/07/13-01/4615, Ur.Br: 04-06-14-4615-386 od 24. siječnja 2014. u ponovljenom postupku utvrđivanja tražbina, a koji obuhvaća  točno utvrđene tražbine svih vjerovnika prema navedenom rješenju o utvrđenim tražbinama u ponovljenom postupku i popratnoj tablici sa popisom utvrđenih tražbina koja je sastavni dio tog rješenja
-konačnog prijedloga predstečajne nagodbe koji odgovara zakonom propisanom sadržaju plana financijskog i operativnog restrukturiranja prihvaćenog pred nagodbenim vijećem i nacrtu predstečajne nagodbe na način da takav prijedlog ima sve potrebne elemente sadržaja predstečajne nagodbe sastavljen u formi isprave podobne za ovrhu u odnosu na svakog vjerovnika posebno, tako da iz iste bude vidljiv predmet, vrsta, opseg i vrijeme ispunjenja obveze svakog pojedinog vjerovnika kojem je utvrđena tražbina u postupku pred Financijskom agencijom.

II. Ako predlagatelj-dužnik postupi po nalogu suda iz toč. I. ovog rješenja u ostavljenom roku, smatrat će se da je prijedlog podnesen onog dana kada je prvi put podnesen.

III. Ako predlagatelj-dužnik ne postupi po nalogu suda iz toč. I. ovog rješenja u ostavljenom roku, smatrat će se da je prijedlog povučen, a bude li vraćen bez dopune, odbacit će se.

Obrazloženje

	Predlagatelj KERUM d.o.o., za unutarnju i vanjsku trgovinu, promet i usluge, OIB: 66124057408, Zrinjsko Frankopanska 68, Split,  podnio je ovom sudu dana 17. ožujka 2014. temeljem odredbe čl. 66. st.1. Zakona o financijskom poslovanju i predstečajnoj nagodbi (NN br. 108/12, 144/12, 81/13 i 112/13, dalje: ZFPPN) prijedlog za sklapanje predstečajne nagodbe. 

Uz prijedlog za sklapanje predstečajne nagodbe upućenom sudu dostavljene su i isprave nastale u postupku predstečajne nagodbe kod Financijske agencije. 
 
Prema odredbi  čl. 66. st.1. ZFPPN dužnik je dužan u roku od 15 dana od izvršnosti rješenja iz čl. 60. st.13. ZFPPN podnijeti trgovačkom sudu prijedlog za sklapanje predstečajne nagodbe, a prema rečenici drugoj, stavka 3. istog članka Zakona konačni prijedlog predstečajne nagodbe mora odgovarati sadržaju plana financijskog i operativnog restrukturiranja prihvaćenog pred nagodbenim vijećem i nacrtu predstečajne nagodbe iz čl. 46.a ZFPPN.

Odredba  čl. 46.a st.1. toč. 2. ZFPPN propisuje kako je nacrt predstečajne nagodbe sastavljen u obliku pravnog akta i treba sadržavati sve elemente ovršne isprave a osobito: visinu, način, oblik i rokove namirenja tražbina svakog pojedinog vjerovnika ili skupine vjerovnika u jednakom pravnom položaju u pogledu namirenja.

Ovršna je isprava podobna za ovrhu ako su u njoj naznačeni vjerovnik i dužnik, te predmet, vrsta, opseg i vrijeme ispunjenja obveze (čl. 29. st.1. Ovršnog zakona (NN br. 112/2012, 25/13 i 93/2014).

Dovođenjem u vezu riječi: „nacrt predstečajne nagodbe treba sadržavati“, sa riječi: „osobito“ zaključuje se da odredba čl. 46.a st. 1. ZFPPN propisuje minimum sadržaja nacrta predstečajne nagodbe, tj. da  bez postojanja tog Zakonom propisanog minimuma sadržaja nacrta predstečajne nagodbe Nagodbeno vijeće mora vratiti nacrt podnositelju radi dopune još u postupku predstečajne nagodbe kod Financijske agencije, odnosno pozvati ga na dostavu novog nacrta, što je Financijska agencija i naložila dužniku dostavu izmijenjenog plana i nacrta predstečajne nagodbe rješenjem Klasa: UP-I/110/07/13-01/4615, Ur.Br: 04-06-14-4615-386 od 24. siječnja 2014. (točkama V. i VI. izreke navedenog rješenja), te za dostavu traženoga odredila rok do 29. siječnja 2014., a koje rješenje je objavljeno na web stranici Financijske agencije dana 24. siječnja 2014.

Odredbom čl. 66. st. 3. ZFPPN propisano je da predstečajna nagodba sadrži sve elemente nacrta predstečajne nagodbe (čl. 46.a ZFPPN), a treba biti sastavljen na način da se pravni položaj svakog vjerovnika i njegove utvrđene tražbine i način, rokovi i uvjeti namirenja uređuju tako, da sklopljena predstečajna nagodba ima snagu i pravne učinke ovršne isprave temeljem koje vjerovnik može ostvariti tražbinu prema dužniku, te da svi vjerovnici zajedno ili svaki pojedinačno mogu ostvariti tražbine prema dužnika na činidbu ili propuštanje činidbe ako su te tražbine određene nagodbom kao jednostrana obveza dužnika 

prema svim vjerovnicima, te da dužnik može ostvariti oslobođenje od obveza u skladu s odredbama predstečajne nagodbe. 

Prema odredbi članka 46.a st.2.  ZFPPN  dužnik je  najkasnije u roku od osam dana od donošenja rješenja o utvrđivanju tražbina dužan dostaviti nagodbenom vijeću nacrt predstečajne nagodbe, koji je po svom sadržaju usklađen s planom financijskog i operativnog restrukturiranja koji obuhvaća sve utvrđene tražbine.

Prema tome, dužnik nagodbenom vijeću najprije dostavlja nacrt predstečajne nagodbe (sadržaja propisanog čl. 46.a ZFPPN), koji je po svom sadržaju usklađen sa planom financijskog i operativnog restrukturiranja, te nakon što je plan financijskog i operativnog restrukturiranja prihvaćen pred nagodbenim vijećem FINA-e dostavlja sudu prijedlog predstečajne nagodbe koji mora odgovarati sadržaju plana financijskog i operativnog restrukturiranja prihvaćenog pred nagodbenim vijećem i nacrtu predstečajne nagodbe iz čl. 46.a ZFPPN.  

Odredbom čl. 41. st.4. ZFPPN je određeno da je dužnik dužan najkasnije u roku od osam dana od donošenja rješenja o utvrđenju tražbina dostaviti plan financijskog i operativnog restrukturiranja koji obuhvaća sve utvrđene tražbine prema rješenju o utvrđenju tražbina, ukoliko ranije dostavljeni plan ne obuhvaća sve tražbine koje su utvrđene rješenjem.

Odredbom čl. 41. st.6. ZFPPN je određeno da ukoliko dostavljeni ili izmijenjeni plan 
financijskog i operativnog restrukturiranja ne obuhvaća sve utvrđene tražbine, nagodbeno vijeće će zaključkom pozvati dužnika da u roku određenom zaključkom dostavi plan koji će obuhvaćati sve utvrđene tražbine. 

U konkretnom slučaju, prijedlog predstečajne nagodbe sudu, zatim, dostavljeni izmijenjeni plan financijskog restrukturiranja, nemaju elemente na temelju kojih bi odobrena predstečajna nagodba za vjerovnike predstavljala valjanu ovršnu ispravu.

Slijedom svega naprijed navedenog, a temeljem odredbe članka 66. st.15. ZFPPN, u vezi odredbe paragrafa 21. st.1. Zakona o sudskom vanparničnom postupku od 26. lipnja 1934., te čl. 109. st.4. Zakona o parničnom postupku (NN br. 53/91, 91/92, 112/99, 117/03, 88/05, 2/07, 83/08, 96/08, 123/08, 57/11, i 25/13, dalje ZPP), valjalo je riješiti kao u točki I. a pod prijetnjom posljedica iz točke II. i III..

U Splitu, 17. kolovoza 2016. godine 
				SUDAC:

                                                                                                                    Katarina Mikulić


POUKA O PRAVNOM LIJEKU: Protiv ovog rješenja nije dopuštena žalba. 

